1949 ई. में संभवतः पहली बार अज्ञेय ने ‘हरी घास पर क्षण भर’ का प्रस्ताव किया था, ठीक टी.एस. इलियट की तरह जिसने ‘क्वार्टेट्स’ में ‘द मोमेन्ट इन द रोज गार्डेन’ का फलसफा दिया है. परन्तु उस समय तक ‘क्षण भर हम न रहें रह कर भी’ अर्थात् ‘क्षण भर लय’ होने तक ही स्थिति थी. साल दो साल बाद ही ‘नदी के द्वीप’ में अनुभूति के इस क्षण ने तर्क-पथ पर आगे बढ़ते हुए दार्शनिक जामा पहनना शुरू कर दिया और रेखा के मुँह से सुनाई पड़ने लगा कि ‘मेरे जिए काल का प्रवाह भी प्रवाह नहीं है, केवल क्षण और क्षण और क्षण का योग फल है- मानवता की तरह काल प्रवाह भी मेरे निकट युक्ति सत्य है, वास्तविकता क्षण ही की है. क्षण सनातन है.’ पाँच साल बाद ‘नदी के द्वीप’ का यह क्षणवादी दर्शन ‘नयी कविताः एक सम्भाव्य भूमिका’ का आग्रह बन गयाः